Myh’ailo Andrijenko-Netšytailo

Myh’ailo Andrijenko-Netšytailo, myös: Michel Andreenko, (29. joulukuuta 1894 Odessa – 12. marraskuuta 1982 Pariisi, Ranska) oli ukrainalainen modernistinen taidemaalari ja lavastaja.

Andrijenko-Netšytailo opiskeli 1912–1917 Pietarissa Taiteenedistämisseuran taidekoulussa. Hän asetti 1914–1916 Pietarissa näytteille maalauksensa Musta kupoli ja ensimmäiset kubistiset työnsä ja osallistui 1914 kansainväliseen grafiikkanäyttelyyn Leipzigissä. Vuosina 1917–1924 hän keskittyi pääasiassa lavastesuunnitteluun eri teattereissa. Hän asui vuodesta 1923 Pariisissa ja teki lavastusta elokuviin Casanova ja Sheherazade ja jatkoi maalaamista kubistis-konstruktivistiseen tyyliin. 1930-luvulla hän teki joitakin surrealistisia maalauksia mutta siirtyi 1940-luvulla neorealismiin ja teki muotokuvia ja kaupunkimaisemia, kuten sarjan Katoavaa Pariisia. Hän palasi kuitenkin 1958 konstruktivismiin ja abstraktiin taiteeseen.

Andrijenko-Netšytailon maalauksia on Pariisissa Pariisin kaupungin modernin taiteen museossa ja Bibliothèque de l’Arsenalissa, Wienissä Kansalliskirjastossa, Lontoossa Victoria and Albert Museumissa, New Yorkissa MoMAssa, Lvivissä Kansallismuseossa sekä emigranttimuseoissa ja yksityiskokoelmissa.

Andrijenko-Netšytailo kirjoitti muutamia novelleja ja taidetta käsitteleviä artikkeleita.

Lähteet

Ukrainalaiset taidemaalarit
Lavastajat
Vuonna 1894 syntyneet
Vuonna 1982 kuolleet